ประกาศการท่าเรือแห่งประเทศไทย เรื่อง ห้ามทิ้งน้ำมัน น้ำปนน้ำมัน เคมีภัณฑ์ น้ำเสีย อับเฉา หรือสิ่งเป็นพิษอันตราย รวมถึงขยะ สิ่งปฏิกูล หรือขยะอันตรายในแม่น้ำ หรือทะเลในอาณาบริเวณการท่าเรือแห่งประเทศไทย
ประกาศการท่าเรือแห่งประเทศไทย
ประกาศการท่าเรือแห่งประเทศไทย
เรื่อง
ห้ามทิ้งน้ำมัน น้ำปนน้ำมัน เคมีภัณฑ์ น้ำเสีย อับเฉา หรือสิ่งเป็นพิษอันตราย
รวมถึงขยะ
สิ่งปฏิกูล หรือขยะอันตรายในแม่น้ำ
หรือทะเลในอาณาบริเวณการท่าเรือแห่งประเทศไทย[๑]
 

ด้วยปรากฏว่าเรือสินค้าที่เข้ามาเทียบท่า หรือจอดในอาณาบริเวณการท่าเรือแห่งประเทศไทย
ได้ทิ้งน้ำมัน น้ำปนน้ำมัน เคมีภัณฑ์ น้ำเสีย อับเฉา หรือสิ่งเป็นพิษอันตราย
รวมถึงขยะ สิ่งปฏิกูล หรือขยะอันตรายลงในแม่น้ำหรือทะเล
เป็นเหตุให้เกิดเป็นพิษต่อสิ่งมีชีวิต หรือต่อสิ่งแวดล้อม
หรือเป็นอันตรายต่อการเดินเรือและเป็นการฝ่าฝืนมาตรา ๑๑๙ ทวิ และมาตรา ๒๐๔
แห่งพระราชบัญญัติการเดินเรือในน่านน้ำไทย พ.ศ. ๒๔๕๖
แก้ไขเพิ่มเติมโดยพระราชบัญญัติการเดินเรือในน่านน้ำไทย (ฉบับที่ ๑๔) พ.ศ. ๒๕๓๕

ดังนั้น เพื่อให้การควบคุมดูแลรักษาความสะอาด
และสิ่งแวดล้อมในอาณาบริเวณการท่าเรือแห่งประเทศไทย เป็นไปด้วยความเรียบร้อย
อาศัยอำนาจตามความในข้อ ๓ และข้อ ๔
ของข้อบังคับว่าด้วยระเบียบความปลอดภัยการใช้ท่าเรือ บริการและความสะดวกต่าง ๆ
ของกิจการท่าเรือ พ.ศ. ๒๔๙๔ ซึ่งแก้ไขเพิ่มเติมโดยข้อ ๒ และข้อ ๓
ของข้อบังคับว่าด้วยระเบียบความปลอดภัยการใช้ท่าเรือ บริการ และความสะดวกต่าง ๆ
ของกิจการท่าเรือ พ.ศ. ๒๔๙๕ ซึ่งออกตามความในพระราชบัญญัติการท่าเรือแห่งประเทศไทย
พ.ศ. ๒๔๙๔ จึงให้ดำเนินการดังนี้

ข้อ ๑ ยกเลิกประกาศการท่าเรือแห่งประเทศไทย
เรื่อง ห้ามทิ้งน้ำมัน หรือน้ำปนน้ำมัน ในแม่น้ำในอาณาบริเวณท่าเรือกรุงเทพ
ลงวันที่ ๒๙ สิงหาคม ๒๕๓๙
ข้อ ๒ ห้ามผู้ใดทิ้งน้ำมัน น้ำปนน้ำมัน เคมีภัณฑ์
น้ำเสีย อับเฉา หรือสิ่งเป็นพิษอันตรายรวมถึงขยะ สิ่งปฏิกูล
หรือขยะอันตรายในแม่น้ำ หรือทะเลในอาณาบริเวณการท่าเรือแห่งประเทศไทยโดยเด็ดขาด
หากฝ่าฝืนจะถูกดำเนินคดีตามกฎหมายโดยมีโทษจำคุก หรือปรับ และหากมีการขจัดมลพิษที่เกิดขึ้น
จะต้องชดใช้ค่าใช้จ่าย หรือค่าเสียหายที่ต้องเสียไปให้แก่การท่าเรือแห่งประเทศไทย
หรือหน่วยงานที่เกี่ยวข้อง และการท่าเรือแห่งประเทศไทยอาจพิจารณางดบริการด้วย

ทั้งนี้ ตั้งแต่บัดนี้เป็นต้นไป


ประกาศ
ณ วันที่ ๑๔ กรกฎาคม พ.ศ. ๒๕๕๘
เรือตรี
ทรงธรรม จันทประสิทธิ์
ผู้อำนวยการท่าเรือกรุงเทพ
รักษาการแทน
ผู้อำนวยการการท่าเรือแห่งประเทศไทย







ปริยานุช/ผู้จัดทำ
๑๘ กันยายน
๒๕๕๘

ปุณิกา/ผู้ตรวจ
๘ ตุลาคม ๒๕๕๘




























[๑] ราชกิจจานุเบกษา
เล่ม ๑๓๒/ตอนที่ ๙๔ ง/หน้า ๑๐๒/๑๐ กันยายน ๒๕๕๘